Mandag eftermiddag brød et redskabsskur ved Nors Børnehus i brand. Skuret ligger tæt på træer og græs, som også hurtigt fik ilden at mærke.

Omkring klokken 14.20 mandag eftermiddag gik der ild i et redskabsskur ved børnehaven Nors Børnehus i Nors. Nordjyllands Beredskab i Thisted var hurtigt fremme ved børnehaven, og fik flammerne under kontrol, men på grund af den tørre natur havde ilden hurtigt bredt sig til både græs og træer. - Naturen er så tør i øjeblikket, at ilden havde kravlet 20 til 25 meter ud i græsset, siger Lars Enevoldsen, der er indsatsleder ved Nordjyllands Beredskab i Thisted. Beredskabet fik hurtigt forhindret ilden i at sprede sig mere, men ifølge indsatslederen kunne det nemt have gået meget mere galt. - Den tørre natur gør ilden ekstra farlig, siger han og fortsætter: - Man skal virkelig passe på, når det er så tørt, som det er. I gennemsnit rykker Nordjyllands Beredskab ud til godt 250 naturbrande om måneden i perioden april til september. Men netop nu, hvor der er øget risiko for naturbrande, opfordrer beredskabet til, at man er ekstra opmærksom, når man bevæger sig udenfor. Branden i redskabsskuret er sandsynligvis opstået på grund af gløder fra et bål, som børnehaven havde haft tidligere på dagen.